Kõpu poolsaare kaitsealad
**Kõpu poolsaar** (vanadel merekaartidel *Dagerort*, vene keeles *полуостров Дагерорт*) on poolsaar Hiiumaa lääneosas.

Poolsaar on umbes 21 kilomeetrit pikk ja kuni 7,3 kilomeetrit lai. Poolsaar lõpeb läänes Ristna neemega.

Kõpu poolsaarel (Hirmuste, Jõesuu, Kalana, Kaleste, Kiduspe, Kõpu, Luidja ja Mägipe külas) elab umbes 200 inimest.

Kõpu poolsaare elanikke on hiidlaste seltside traditsioonilise jaotuse järgi kutsutud mujal Hiiumaal **törvaköplasteks**. Kitsamas mõttes viitab *törvaköplane* Kõpu poolsaarel elanud tõrvapõletajatele ja -müüjatele, laiemas mõttes kõigile poolsaare või endise Kõrgesaare valla elanikele 

Poolsaarel asuvad Kõpu ja Ristna tuletorn.

Kõpu tuletorn Kõpu poolsaarel
Ristna tuletorn

Loodus
------

Lõunaranda liigestavad Kaleste, Kiduspe ja Mardihansu laht, põhjas on suurim Luidja laht. Kõpu poolsaare keskosas kerkib lavajas Kõpu kõrgustik, kus on Lääne-Eesti saarestiku kõrgeim koht – 68-meetrine Tornimägi. On ka kõrgeid luiteid (Rebastemäed), rannaastanguid ja rändrahne. Suurt osa poolsaarest katab okasmets, kasvab ka jugapuud, luuderohtu ja teisi atlantilisi taimeliike.
Kaitsealadest asuvad poolsaarel Kõpu looduskaitseala ning Kõpu-Vaessoo hoiuala ja Suureranna hoiuala.

Poolsaare militaarajalugu
-------------------------

Esimese maailmasõja ajal asus Hiiumaal Kõpu poolsaarel Peeter Suure Merekindluse Väinamere positsiooni Rannapatarei nr 47 (IV-152 mm Canet' suurtükki) Hirmuste lähedal.

Teise maailmasõja alguses asus Kõpu poolsaarel NSV Liidu mereväe Punalipulise Balti laevastiku Teise maailmasõja aegne Läänemere rajooni rannakaitse eelpositsiooni kaitsesektori Rannakaitsepatarei nr 42 Kalanal. Rannakaitsepatarei nr 149, III-180, Poama piirkonnas.

Pärast Teist maailmasõda ehitati poolsaarele tänapäeval vaadeldavad neli suurtükipositsiooni ja tulejuhtimistorn (58° 55′ 29″ N, 22° 2′ 53″ E). 

Samal territooriumil tegutses pärast rannapatarei likvideerimist NSV Liidu õhukaitsevägede 14. õhukaitsediviisi 4. õhukaitse raadiotehniline brigaadi 2309. raadiotehnilise pataljoni 928. üksik raadiolokatsioonirood (*928 орлр*) (s/o 87235) ja raadiolokaatorijaam. Alale ehitati suured betoonangaarid randa, radarimäed, helikopteriplats ja muud.

Pilte
-----

* Vaade Kõpu tuletornistVaade Kõpu tuletornist
* Kõpu õigeusu kirik-koolimajaKõpu õigeusu kirik-koolimaja
* Kõpu suurkiviKõpu suurkivi
* Kõpu Ristipõllu kiviaja asulakohtKõpu Ristipõllu kiviaja asulakoht
* Ristna patareiRistna patarei

Vaata ka
--------

* Kõpu kivikalmed

Viited
------

1. ↑  Hugo Puss. Hiidlaste seltsid. Etüüd Hiiumaa siseetnonüümika alalt. *Keel ja Kirjandus* 1973, nr 11, lk 679.
2. ↑  Urmas Selirand, Hiiumaa rannapatareid vol. 1
3. ↑  "Peeter Suure merekindluse patarei nr. 47 (IV-152/45) Hirmustes". Originaali arhiivikoopia seisuga 15. märts 2015. Vaadatud 14. oktoobril 2014.
4. ↑  23392 Teise Maailmasõja patarei tulejuhtimistorn 1 • Mälestised
5. ↑  23405 Teise Maailmasõja patarei angaar • Mälestised
6. ↑  23395 Nõukogude sõjaväe radarimägi • Mälestised
7. ↑  23402 Teise Maailmasõja patarei prožektorimägi • Mälestised
8. ↑  23398 Nõukogude sõjaväe helikopteriplats • Mälestised
9. ↑  23394 Nõukogude sõjaväe rivistusplats müüriga • Mälestised

Välislingid
-----------

* Kõpu poolsaare Facebooki grupp